text: [{"text_idx": "#000000", "text": "Archive for month: April, 2015"}, {"text_idx": "#000006", "text": "Gareen shororkeessaa mataa isaa \u201c ISIS\u201d jechuudhaan waamu Eebila 11, bara 2007 Afrikaa Kaabaa biyya Liibiyaa naannoo qarqara galaana meeditiraaniyaatti ijoollee Mana kiristaanaa irratti ajjeechaa suukanneessaa raawwachuun isaa beekameera."}, {"text_idx": "#000007", "text": "Akkuma namoota hunda birattio beekamu ergamni manneen amantaa hundaa nama fayyisuu malee nama ajjeesuu akka hin taane ni amanama. Haata\u2019u malee yakki ajjeechaa manneen amantootaa kam birattuu kan fudhatama hin qabne sababa amantaa isaaniitiin lammiiwwan balleessaa hin qabne haala suukkanneessaa ta\u2019een naannoo addunyaa kanatti mul\u2019achuu erga eegalee oolee buleera."}, {"text_idx": "#000009", "text": "Waan kana ta\u2019eefuu Qulqulluun sinoodoosii mana kiristaanaa ortodoks tawaahidoo Itiyoophiyaa ajjaachaan sukkanneessaan raawwatame kun mana kiristaanaa ortodoks tawaahidoo Itiyophiyaa qofa irratti kan raawwatame osoo hin taane manneen amantootaa addunyaa hunda irratti ken hiixatame hojii yakkaa ta\u2019uu amanuun uummanni biyya keenyaa martii fi dhaabbileen hundinuu akkasumas hawaasnii fi mootummoonni addunyaa gochaa kana cimsee balaaleffachuu fi balfachuu irra darbee furmaata hiika qabu akka barbaadu gaafachaa ibsa itti aanu kenneera."}, {"text_idx": "#000010", "text": "Jechuudhaan ibsa ejjennoo qabxii sagal qabu kan kaa\u2019e yoo ta\u2019u, isaan keessaas manni kiristaanaa gochaa badii gareen shororkeessaa ISIS ijoollee mana kiristaanaa Qulqulleetti ortodoks Tawaahidoo Itiyoophiyaa ta\u2019an irratti raawwate balaalfeffattee jirti. Garee gochaa kana raawwates uummanni addunyaa akka balaaleffattu gaafatteetti."}, {"text_idx": "#000011", "text": "Dabalataanis warren gochaa shoprorkeessitootaa kanaan ajjeefamaniif kadhannaan fitaatii akka taassifamuuf, biyya keessaa fi biyya alatti boru, eebila 14 bara 2007 irraa eegalee guyyoota torbaaf sirni kadhannaa mihillaa akka labsamu Quqlulluun sinoodoosiin ibsa laatee jira."}, {"text_idx": "#000012", "text": "Ijoollee mana kiristaanaa amantaa isaaniitiif jedhanii ajjeefamaniifis akkaataa darbaadarbiinsa mana kiristaanaa fi sirna mana kiristaanaatiin kabajni Wareegamummaa barbaachisu akka kennamuuf maatiin ijoolee ajjeefamanii footoo fi odeeffannoo wareegamtoota sanaa hatattamaan qulqulluu sinoodoosiidhaaf akka dhiyeessu waamicha dabarsee jir."}, {"text_idx": "#000013", "text": "Dabalataanis uummanni Itiyoophiyaa akkuma durii amantaadhaan osoo adda wal hin qoodiin tokkummaadhaan, jaalalaan, fi wal danda\u2019uudhaan akka jiraannu waamicha isaa dhiyeesseera."}, {"text_idx": "#000016", "text": "Gabaasichis kiristaanonni homaa keessaa hin qabne shororkeessitoota meeshaa hidhatanii fi miira namummaa hin qabneen yemmu ajjeefaman fakkiin mul\u2019isu addunyaa hunda irratti ilaalamaa jira."}, {"text_idx": "#000019", "text": "Kanaafuu, eenyummaa michoota keenya aarsaa ta\u2019an kanaa adda baasannee ( hubannee) bu\u2019uura Amantaa, sirnaa fi darbaa darbii mana Kiristaanaa Qulqulleettii irratti hundaa\u2019uun wanta barbaachisu hunda kan raawwannu ta\u2019uu isaa uummanni Kiristaanaa fi Uummanni IOtiyoophiyaa hundi hubatee dhimicha obsaan akka eegan."}, {"text_idx": "#000020", "text": "Akkasumas gochaan raawwatame dhaabilee amantaa fi amantii kam iyyuu kan hin ilaallanne, gochaa shororkeessaa ta\u2019uu hubatanii warren lammii Itiyoophiyaa ta\u2019an hunduu akkuma kanaan duraa tokkummaadhaan (gocha kana) balaaleffachuun raawwattoonni gochaa kanaa kisaaraa malee bu\u2019aa kan itti hin arganne ta\u2019uu gochaan akka agarsiisan ni yaaddachiisna. Waaqayyo Itiyoophiyaa Haa eebbisu amenAbbaa Maatiyaas 1ffaa Paatriyaarikii Dursaa phaaphaasota Itiyoophiyaa Dursaa Phaaphaasii aksum, Icegee teessoo Taklahaaymaanot."}, {"text_idx": "#000022", "text": "Dhalli namaa waggoota 5500 tiif bilisummaa fi nagaa dhabee hacuuccaa diina keenyaa kan ta\u2019e harka Seexanaa jalatti akka jiraatuus itti murtaa\u2019etu ture. Baroota kana keessattis namoonni gaariis ta\u2019e hamaa hojjetan hundumtuu carraa fayyinaa dhabanii sii\u2019olitti ni guuramu ture. Raajonnii fi barsiisonni hedduun yoo kaa\u2019nis lubbuu namaa fayyisuuf hin dandeenye ture. Sababni du\u2019a lubbuu kanaa immoo dhalli namaa diina keenya kan ta\u2019e seexanaan dogongoree waan Gannata keessaa arii\u2019atameefidha. Waaqayyoof ajajamuusaaniif mallattoo kan taate frii balas/Aple/ akka hin nyaanne itti himameetu ture. Garuu sagalee gooyyomsaa seexanaa dhaga\u2019anii ajaja Waaqayyoo cabsanii abaarsi isaanirra gahe. (Uma 3:17-19). Garuu Waaqayyo uumee kan nama gatu waan hin taaneef Addaam Abbaa keenyaaf abdii fayyinaa kenneef; waadaa galeef. Haaluma kanaan Waaqayyo Ilmasaa dhala namaa wanjoo grbummaa seexanaa jalaa baasuuf jecha gara lafaatti ergeenii. Giiftii keenya Dubroo Maariyaamirraa dhalate. Yommuu dhalatus dinqiin Waaqummaa Isaa ibsan raawwatamaniiru. (Mat. 2:1-2). Akkuma raajiin adda addaa waa\u2019ee dhalachuu Kiristoos dubbatamanitti Kiristoos ni dhalate. (Mat. 2:5-6). Hanga umuriinsaa waggaa 30 ga\u2019uttis Haadhasaa Giftii keenya Dubroo Maariyaam waliin jiraate. Cubbuu malees akkuma namaatti suuta suuta guddate. Kiristoosis kaayyoo gara lafaatti dhufeefiif, dhala namaa fayyisuu, eegaluuf jecha harka Yohaannisiin cuubame. (Mat. 3:16). Yommuu cuubame sanattis raajiwwan raawwatamaniiru. Foddaan Samiis banamee iccitiin samii ifa bahe. Sana boodas erga guyyaa afurtamaa fi halkan afurtama soomee booda seexanaan qorame, injifatees of biraa arii\u2019een. (Mat. 4:1-11) Kiristoos waggoota sadiif ji\u2019a jaha biyya Israa\u2019el keessa naanna\u2019ee erga barsiise kanaan booda kaayyoo gara lafaatti dhufeef keessaa tokko, kan ta\u2019e dhala namaa barsiisee faakkeenya ta\u2019ee ofitti deebsuuf, raawwate. Kaayyoon inni lammaffaa immoo du\u2019a keenya nuuf du\u2019ee du\u2019a bara baraa irraa nu baraaruuf jecha guyyaa jimaataatti Fannoorratti fannifamee du\u2019e. Akkuma dursee dubbatetti guyyaa sadaffaattis du\u2019a moo\u2019ee ka\u2019e. (Mat. 28:6)"}, {"text_idx": "#000024", "text": "Gooftaa fi Fayyisaan keenya Iyyasuus Kiristoos dursee bartoota isaatiif akkuma dubbatetti awwaalamee guyyaa sadaffaatti ni ka\u2019e. \u201dDhalli namaa harka cubbamtootaatti dabarfamee akka kennamuu fi fannifamu, guyyaa sadaffaattis ka\u2019uunsaa dirqamadha, jedhee Galiilaatti akka isinitti hime yaadadhaa...\u201d jedhee Luuqaas barreesseera. (Luq. 24:5). Du\u2019aa ka\u2019uu Kiristoos qarshiidhaan dhoksuuf kan yaalan ni jiru ture, bartoota/duuka bu\u2019ootasaa keessaas ka\u2019uusaa kan shakkan ni jiru ture. Inni garuu yeroo adda addaatti itti mul\u2019achuudhaan du\u2019aa ka\u2019uusaa dhugoomseera. Ergamoonni Waaqayyoos dubartoota qulqulloota bakka awwaala Isaatti barbaacha Isaa deemanitti mul\u2019atanii dursee akkuma dubbate du\u2019a moo\u2019ee ka\u2019eera jedhanii dhuga ba\u2019aniiru. (Mar. 16:9-14). Du\u2019aa ka\u2019uun Kiristoos namoota Isatti amananiif hangafa du\u2019aa ka\u2019uu ta\u2019ee du\u2019a moo\u2019ee akka ka\u2019ee kan barsiisu dha. Q/Phaawuloos, \u201cKiristoos warra muganiif (dua\u2019aniif) hangafa ta\u2019ee du\u2019aa ka\u2019e\u201d akkuma jedhe (1Qor.15:20). Otoo Kiristoos du\u2019a moo\u2019ee hin kaane ta\u2019eetii nutis abdii hin qabnu ture. Du\u2019aa ka\u2019umsa Kiristoosiin faayidaa argaman keessaa;"}, {"text_idx": "#000025", "text": "Duuti dhala namootaa irratti murtaa\u2019ee kan ture, du\u2019aa ka\u2019uu Kiristoosiin moo\u2019ame, kana booda duuti namoota qajeeltoo gara si\u2019oolitti guuruun ni hafe. 1Qor. 15:59.\nAbdii jireenyaa bara baraa kan itti argannedha. Akkuma horii lafa kanarratti jiraannee kan duunu otoo hin ta\u2019iin lafa kanarratti yeroo jiraannu akka fedha Waaqayyootti yoo jiraanne abdii jireenya bara baraa akka qabnu kan mirkaneesse dha. Tito. 2:13 \u201cDu\u2019aa ka\u2019uu fi jireenyi Ana dha, kan natti amanu yoo du\u2019ellee jiraataa ni ta\u2019a.\u201d Yoh. 11:25.\nNageenya itti argameera. \u201cNagaa isiniif nan habisa, nagaa koo isiniifan kenna. Ani kanin isiniif kennu kan akka addunyaan isiniif kennitu mit.\u201d Yoh. 14:27. Kanaafuu du\u2019aa ka\u2019uu Kiristoositti nagaan kan addunyaan nuuf kennittuun adda kan ta\u2019e nagaan kan Kiristoos nuuf kennameera. Dhugumatti namni Kiristoos Ilma Waaqayyootti amanee lafa kanarratti jiraatu nagaa akkamii akka qabaatuu fi namnii callisee akkuma horiitti amantii malee kan jiraatu garaa garummaan jiru hudduu akka ta\u2019e ifa dha.\nBilisoomeerra. \u201cBilisaan akka jiraannuuf Kiristoos Bilisa nu baaseera. Egaa cimaa dhaabadhaa, deebitaniis garbummaatti (cubbuutti) hin qabamiinaa.\u201d Gal. 5:1.\nJaalala dhugaa nuu kenneera. \u201cLubbuusaa michoota Isaaf keennuurra kan caalu jaalalli biraa hin jiru.\u201d Yoh. 15:13."}, {"text_idx": "#000026", "text": "Akkuma armaan olitti ibsuuf yaalametti du\u2019aa ka\u2019uu Kiristoosiin dhalli namma faayidaa hedduu argateera. Isaan keessaas abdii jireenya bara baraati. Akkuma Kiristoos du\u2019a moo\u2019ee ka\u2019e dhalli namaas du\u2019a akka moo\u2019uuf aangoon kennameeraaf. 1Qor. 15:20. Du\u2019aa ka\u2019uu dhala namaa iddoo sadiitti hirree ni ilaalla;"}, {"text_idx": "#000028", "text": "\u201c... mucaan kun du\u2019ee ture. Luq. 15:11. Namni yommuu daandii Waaqayyoorraa fagaatee akka fedhii foonisaatti qofa yeroo jiraatu, lubbuunsaa duuteetti jedhama, Waaqayyoorraa waan fagaatteef. Kitaaba Qulqulluu keessatti akkuma galmaa\u2019ee jirutti, mucichi mana abbaa isaa irraa fagaatee akka yaadasaattii addunyaa keessa naanna\u2019ee garuu rakkatee gara mana abbaa isaatti yommuu deebi\u2019u, abbaan isaa \u2018mucaan kun du\u2019ee ture ittiin jedhe. Kanaafuu, namni akka feedha foonsaan cubbee keessa jiraachaa turee gara mana Waaqayyootti yeroo deebi\u2019u iccitii qalbii jijjiirrannaatiin du\u2019aa ka\u2019e jedhama. Namni qalbii jijjiirrannaatiin du\u2019aa ka\u2019u (du\u2019aa ka\u2019uu isa jalqabaa), duuti inni lammaffaa aangoo irratti hin qabu. \u201cDu\u2019aa ka\u2019uu isa jalqabaatti carraa kan qabu qulqulluu dha. Duuti inni lammaffaa isarratti aangoo hin qabu.\u201d Mul. 20:6, akkuma jedhu. Kanaafuu qalbii jijjiirachuudhaan ka\u2019umsa isa jalqabaa akka argannuuf Waaqayyo nu haa gargaaru. Warri daandii fayyinaa dhiisnee karaa du\u2019aarra deddeebi\u2019aa jirrus gara daandii ishee dhugaatti haa deebinu. \u201cWaaqayyo akkana jedha, \u2018Daandiirra dhaabadhaa ilaalaa, daanii ishee duraa gaafadhaa, daandiin isheen gaarii garam akka taate baraa, isheerras deemaa, lubbuu keessaniifis boqonnaa ni argattu\u2019.\u201d Erm. 6:16."}, {"text_idx": "#000029", "text": "2) Yeroof dinqii addaddaan du\u2019arraa ka\u2019uu"}, {"text_idx": "#000030", "text": "Humnii fi arjummaan Waaqayyoo akka itti mul\u2019atuuf jecha namooni yeroof du\u2019arraa ni ka\u2019u. Namoonnis akka itti barataniif, humni Waaqayyoos akka beekamuuf jecha yerootti Waaqayyo namoota du\u2019an yeroo itti isaan kaasu ni jera. Fakkeenyaaf, Kiristoos Alaazaariin du\u2019a irraa isa kaaseera. Kanaanis dhugumatti Waaqummaan Kiristoos itti barameera. Yoh. 11:1."}, {"text_idx": "#000032", "text": "Du\u2019aa ka\u2019umsi inni kun immoo isa dhumaa ykn isa lammaffaa dha. Kunis kan raawwatamu yommuu Gooftaan keenya Iyyasuus Kiristoos lammaffa gara lafaatti humnaa fi aangootiin deebi\u2019ee dhufudha. Yeroo sanattis du\u2019aa ka\u2019umsa isa dhumaatu ykn isa lammaffaatu ni ta\u2019a. \u201cDhalli namaa yommuu ulfina Isaatiin dhufu, Isa waliin Ergamoonni Qulqulloo\u2019onni hundumtuu, yeroo sanatti teessoo ulfinasaarra taa\u2019a... hoolota mirgasaan ro\u2019oota bitaasaatiin ni dhaaba.\u201d akkuma jedhame. Mat. 25:31. Egaa du\u2019aa ka\u2019umsa isa lammaffaa fi isa dhumaa kanatti carraa qabaachuuf ammuma qophaa\u2019uun akka barbaachisu armaan olitti ilaalleerra. Yeroo kanaatti akka hin qaanofneef, karaa bitaas akka hin dhaabanneef ammumaa adeemsa keenya sirreeffachuun dirqama ta\u2019a. Inni karaa dhugaarraa fagaate gara karaa dhugaatti deebi\u2019uu qaba; inni hojii gaarii irraa fagaatee cubbuu keessa jiraatu ammoo, maqumaaf qofa amantiin qaba inni jedhus dafee qalbii jijjiirrachuudhaan du\u2019aa ka\u2019umsa isa lammaffaaf of-qopheessuu qabna. Maqaa Kiristoos waamudhaan qafa fayyinni akka hin jiraanne, garuu hojii gaarii fi daandii dhugaarra deddeebi\u2019uun dirqama akka ta\u2019e hubchuun nurraa eegama. Dhumarrattis, du\u2019aa ka\u2019uun Gooftaa keenyaa, dhala namaa hundumaaf gammachuu dha. Garbummaa diinaa jalaa baanee bilisummaan akka jiraannuuf kan nuuf ta\u2019e du\u2019aa ka\u2019uu Kiristoosiin waan ta\u2019eef. Egaa amantii ishee dhugaa keessa hojii gaariin jiraannee mootummaa isaa isa hin darbine akka dhaalluuf eeyyama Waaqayyoo nuuf haa ta\u2019u. Ameen."}, {"text_idx": "#000035", "text": "Wangeelli guyyaa kana dubbifamus kan akkas jedhuhd:- \u201cGooftaan keenya Iyyasuus gara Iyyarusaaleemitti dhiyaatee gara dabra Zayitii fi Beeta faagee gahe.( Maat.21:1) irraa eegalee kan jirudha. \u201cIyyarusaaleem\u201d jechuun \u201cMagaanaa nageenyaa\u201d jechuudh. \u201cBeetafaagee\u201d jechuun ammoo \u201cMana Balasii\u201d jechuudha. Abbootiin keenya ammoo \u201cDaandii qaxxaamurame\u201d jechuudhaan hiikaniiru."}, {"text_idx": "#000036", "text": "Gooftaan keenyas duuka buutota Isaa keessaa lamaan isaanii ergee \u201cGara magaala fuuldura keessan jirtuu deemaa bakka sanattis harree hidhamte ilmoo ishee wajjin argattu hiikaatii naaf fidaa; eenyumtuu yoo isin gaafate Gooftaadhaaf ni barbaachisa jedhaan\u201d jedhee itti hime."}, {"text_idx": "#000037", "text": "Duukabuutonni Isaas hiikanii fidaniif. Hojiin duukabuutotaa warra hidhaman sagalee wangeelaatiin hiikuudha. Kunis seexanoonni; afuurri harfaa\u2019aadhaan kan hidhamanii jiran baay\u2019eedha waan ta\u2019eef duukabuutonni,warren bakka duukabu\u2019ootaa bu\u2019uun muudaman luboonni cubbuu namootaa hiikuudhaan gara mootummaa Waaqayyootti nama dhiyeessu."}, {"text_idx": "#000038", "text": "Sagaleen raajii kan raajicha Zakkaariyaasiin dubbatame akka raaawwatamuuf Gooftaan Harree sanaa fi Ilmoo harree sana irra akka bahuuf (yaabbatuuf) uffata dugda harree sana irra buusani ( Zakk. 9:9 ). Kan isaan uffata afaniifis Iyyasuus Kiristoos kan cubbuu addunyaa kan balleessu waan ta\u2019eef uffanni akkuma qaama qaanii namaa haguugu Atis cubbuu fi badii keenya nuuf haguugda jechuudhaan uffata afaniif."}, {"text_idx": "#000039", "text": "Harreen kan tuffatamtedha; Waaqayyo warra lapheen isaanii cabe, warra gadi ofqaban akka filatu agarsiisa.( Isaa. 53:23,Maat. 11:29, Faar. 50:17-18)"}, {"text_idx": "#000040", "text": "Uummannis uffata isaanii lafarra afaniif:- kunis ati mootiidhaatii si qofa osoo hin taane harreen ati yaabbatte illee lafarra deemuu hin qabdu jechuun uffata isaanii of irraa baasanii lafarra afani kabaja mootiidhaaf malus kennaniif ( 2Moot. 9:13)."}, {"text_idx": "#000041", "text": "\u201cHoosaa\u2019inaa aariyaamirratti\u201d jechuudhaan faarfannaa dhiyeessaniif. \u201c Hoosaa\u2019inaa\u201d jechuun \u201c Amma fayyisi\u201d jechuudha. Sagalichif Faarfannaa Daawit irratti \u201c \u12a6\u12a5\u130d\u12da\u12a6\u12a0\u12f5\u1285\u1295\u1236\u201d \u201c Yaa Gooftaa Amma fayyisi\u201d jedhamuun dubbatameera. ( Faar. 117:25) jechi \u201c Aariyaami irratti\u201d jedhu ammoo samii bakka bultii Waaqayyoo kan agarsiisudha. Kanaafuu Yaa Waaqayyo isa samiirra jiraattuu; yaa qoricha isa samiirra jiraattuu amma fayyisi, dhiifama taassisi\u201d akka jedhan faarfachuu kan agarsiisudha."}, {"text_idx": "#000042", "text": "Iyyi isaaniis kallattii lamaan ilaalamuu danda\u2019a: gama tokkoon gita bittaa Roomaa jalaa bilisa nu baasi jechuun boo\u2019icha foonii kan iyyan ta\u2019uu kan agarsiisu yoo ta\u2019u, gama biraatiin ammo du\u2019a foonii fi du\u2019a lubbuu irraa nu baraari, nu fayyisi jechuun faarfachuu isaanii kan hubachiisudha. Gama biraatiin faarfannaa isaanii keessatti wanti hammatame jecha \u201c Ilma Daawit\u201d jedhudha. Kunis fayyisaan dhufu Isa ta\u2019uu isaa uummanni baranii eegaa turuu isaanii kan ibsudha. ( Maat. 12:23, 20:30)"}, {"text_idx": "#000043", "text": "Bifa kanaan Fayyisaan gara iyyarusaaleem yemmu galu magaalattii guutuun \u201c kuni eenyudha?\u201d jechuudhaan dhiphatani. \u201c Kunoo Kiristoos Isa galiilaa irraa dhufudha\u201d jechuudhaani."}, {"text_idx": "#000044", "text": "Kana booda gara mana qulqullummaa seenee mana qulqullummaa sana dula namoonni mana daldaalaa taassisanii turan qulqulleesse, warren achi keessatti daldaalaa turanis mana qulqullummaa Isaa keessaa baasee ari\u2019e. \u201cManni koo mana kadhannaati; isin qaalaa saamtotaa taassistanii\u201d jedhee ifatti isaan qeeqe."}, {"text_idx": "#000045", "text": "Namoota naannoo mana qulqullummaa sanaa jiran dhukkubsattoota, warra ijji isaanii jaame, warren gurri isaanii dude, warren miilli isaanii naafate hunda fayyise. Garuu Luboonni Yihudootaa warri sammuun isaanii dude hin fayyine. Yeroo daa\u2019imtoonni iyyarusaaleem \u201cHoosaa\u2019inaa Ilma Daawitiif\u201d jedhanii faarfatan barattoonni isaaniis daa\u2019imtoota kanneen wajjin waan faarfataniif ijji isaanii dhiiga uffatee Gooftaadhaan \u201cisaan kun immoo kan jedhan hin dhageessuu? Callisaa jedhiin\u201d jedhanii gaafatani. Gooftaanis \u201c Isaan yoo callisan illee dhakaan ka\u2019ee naan faarfata, kanumaanuu immoo raajii Daawitiin Afaan daa\u2019immanii irraa galata naaf qopheessite jedhamee isa dubbatame hin yaaddattanii?\u201d ( Faar. 8:2) jedheen.Warreen nuti sammuu qabna jedhan lapheen isaanii yemmuu jaamu,afaan daa\u2019immanii garuu faarfannaa roobsa ture."}, {"text_idx": "#000046", "text": "Egaa guyyaan kun guyyaa Gooftaan keenya gara iyyarusaaleem deemuun mana qulqullummaa Isaa keessaa daldaaltotaa fi warren maallaqa jijjiiran ar\u2019ee mana Isaa kabajedha. Guyyaa kana abbootiin mana kiristaanaa \u201cHoosaa\u2019inaa Ariyaam irratti Ilma Daawitiif\u201d jedhanii faarfannaa fi yeedaloodhaan faarfataa bulu."}, {"text_idx": "#000048", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]